CELEX: 32019D0123(01)
Language: el
Date: 2019-01-16 00:00:00
Title: Εκτελεστική απόφαση της Επιτροπής, της 16ης Ιανουαρίου 2019, σχετικά με τη δημοσίευση στην Επίσημη Εφημερίδα της Ευρωπαϊκής Ένωσης της αίτησης καταχώρισης ονομασίας που αναφέρεται στο άρθρο 49 του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου — «Džiugas» (ΠΓΕ)

23.1.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  C 28/3
               
            
         ΕΚΤΕΛΕΣΤΙΚΗ ΑΠΟΦΑΣΗ ΤΗΣ ΕΠΙΤΡΟΠΗΣ
         της 16ης Ιανουαρίου 2019
         σχετικά με τη δημοσίευση στην Επίσημη Εφημερίδα της Ευρωπαϊκής Ένωσης της αίτησης καταχώρισης ονομασίας που αναφέρεται στο άρθρο 49 του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου
         «Džiugas» (ΠΓΕ)
         (2019/C 28/03)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (1), και ιδίως το άρθρο 50 παράγραφος 2 στοιχείο α),
         Εκτιμώντας τα ακόλουθα:
         
                     (1)
                  
                  
                     Η Λιθουανία υπέβαλε στην Επιτροπή αίτηση για την προστασία της ονομασίας «Džiugas» σύμφωνα με το άρθρο 49 παράγραφος 4 του κανονισμού (ΕΕ) αριθ. 1151/2012.
                  
               
                     (2)
                  
                  
                     Σύμφωνα με το άρθρο 50 του κανονισμού (ΕΕ) αριθ. 1151/2012, η Επιτροπή εξέτασε την αίτηση και κατέληξε στο συμπέρασμα ότι πληρούνται οι όροι που προβλέπονται στον εν λόγω κανονισμό.
                  
               
                     (3)
                  
                  
                     Για να καταστεί δυνατή η υποβολή ενστάσεων σύμφωνα με το άρθρο 51 του κανονισμού (ΕΕ) αριθ. 1151/2012, θα πρέπει να δημοσιευθούν στην Επίσημη Εφημερίδα της Ευρωπαϊκής Ένωσης το ενιαίο έγγραφο και η παραπομπή στη δημοσίευση των προδιαγραφών του προϊόντος που αναφέρονται στο άρθρο 50 παράγραφος 2 στοιχείο α) του εν λόγω κανονισμού για την ονομασία «Džiugas»,
                  
               ΑΠΟΦΑΣΙΖΕΙ:
         
            Άρθρο μόνο
            Το ενιαίο έγγραφο και η παραπομπή στη δημοσίευση των προδιαγραφών του προϊόντος που αναφέρονται στο άρθρο 50 παράγραφος 2 στοιχείο α) του κανονισμού (ΕΕ) αριθ. 1151/2012 για την ονομασία «Džiugas» (ΠΓΕ) παρατίθενται στο παράρτημα της παρούσας απόφασης.
            Σύμφωνα με το άρθρο 51 του κανονισμού (ΕΕ) αριθ. 1151/2012, η δημοσίευση της παρούσας απόφασης παρέχει το δικαίωμα ένστασης κατά της καταχώρισης της ονομασίας που αναφέρεται στο πρώτο εδάφιο του παρόντος άρθρου, εντός τριών μηνών από την ημερομηνία δημοσίευσης της παρούσας απόφασης στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 16 Ιανουαρίου 2019.
            
               
                  Για την Επιτροπή
               
               Phil HOGAN
               
                  Μέλος της Επιτροπής
               
            
         
         
            (1)  ΕΕ L 343 της 14.12.2012, σ. 1.
      
      
         
            ΠΑΡΑΡΤΗΜΑ
            ΕΝΙΑΙΟ ΕΓΓΡΑΦΟ
            
               «DŽIUGAS»
            
            
               Αριθ. ΕΕ: PGI-LT-02372 – 6.11.2017
            
            
               ΠΟΠ ( ) ΠΓΕ ( X )
            
            1.   Ονομασία/-ες
            
            «Džiugas»
            2.   Αιτούσα/-ες χώρα/-ες
            
            Λιθουανία
            3.   Περιγραφή του γεωργικού προϊόντος ή του τροφίμου
            
            3.1.   Τύπος προϊόντος
            
            Κλάση 1.3 Τυριά
            3.2.   Περιγραφή του προϊόντος για το οποίο ισχύει η ονομασία υπό 1
            
            Το «Džiugas» είναι σκληρό τυρί μέτριας περιεκτικότητας σε λίπος, το οποίο παρασκευάζεται από τυποποιημένο, παστεριωμένο γάλα αγελάδας που έχει υποστεί ενζυμική πήξη. Στη συνέχεια το τυρόπηγμα και η τυρόμαζα υποβάλλονται σε ειδική επεξεργασία και ωρίμαση. Το τυρί παρασκευάζεται αποκλειστικά από γάλα αγελάδας που λαμβάνεται κατά την περίοδο της βόσκησης, γεγονός που προσδίδει στα τυριά μακράς ωρίμασης βέλτιστους οργανοληπτικούς και μικροβιολογικούς δείκτες.
            Πίνακας 1. Οργανοληπτικοί δείκτες του τυριού «Džiugas»
            
                        Δείκτης
                     
                     
                        Χαρακτηρισμός
                     
                  
                        Χρώμα
                     
                     
                        Τυρί 12μηνης τουλάχιστον ωρίμασης: υπόλευκο/υποκίτρινο, ελαφρώς εντονότερο κοντά στην επιδερμίδα
                        Τυρί 18μηνης τουλάχιστον ωρίμασης: υποκίτρινο έως υπόλευκο, ελαφρώς εντονότερο (και πρασινίζον) κοντά στην επιδερμίδα
                        Τυρί 24μηνης τουλάχιστον ωρίμασης: υποκίτρινο έως υπόλευκο, με ελαφρώς εντονότερο πρασινωπό ματ χρώμα κοντά στην επιδερμίδα
                        Τυρί 36μηνης τουλάχιστον ωρίμασης: κίτρινο, ενδεχομένως με ερυθρωπή-κίτρινη ή μαρμαροειδή καστανή χροιά, ελαφρώς εντονότερο κοντά στην επιδερμίδα
                        Τυρί 48μηνης τουλάχιστον ωρίμασης: κίτρινο, ενδεχομένως με πορτοκαλί χροιά, ελαφρώς εντονότερο κοντά στην επιδερμίδα
                        Τυρί 60μηνης τουλάχιστον ωρίμασης: κίτρινο που σταδιακά διαβαθμίζεται ως το βαθυκίτρινο, με ερυθρωπή-κίτρινη χροιά, πιο σκούρο στις άκρες κοντά στην επιδερμίδα, και με αισθητά εντονότερη διαβάθμιση χρώματος. Σε διατομή, η τυρόμαζα εμφανίζει κίτρινη πορτοκαλίζουσα σάρκα και ορατούς κρυστάλλους αλάτων ασβεστίου.
                     
                  
                        Εμφάνιση
                     
                     
                        Το τυρί έχει σχήμα κυλινδρικού κεφαλιού με επίπεδες βάσεις. Οι διαστάσεις του είναι: ύψος 9,0 -10,0  cm, διάμετρος 22,0 -24,0  cm, βάρος 4,2  έως 4,5  kg.
                     
                  
                        Διατομή
                     
                     
                        Το τυρί δεν έχει οπές, αν και περιστασιακά μπορεί να παρουσιάζει μικρές οπές ακανόνιστου σχήματος και λεπτές σχισμές. Επίσης είναι ορατοί μεμονωμένοι μικροί, λευκοί κρύσταλλοι αλάτων ασβεστίου και αμινοξέος τυροσίνης.
                     
                  
                        Γεύση και οσμή
                     
                     
                        Το τυρί έχει πλούσια, γλυκιά αλλά έντονη γεύση και θερμή, φρουτώδη επίγευση. Ελαφρώς νωπό, με άρωμα γαλακτικού οξέος και ώριμου τυριού.
                     
                  
                        Υφή
                     
                     
                        Η τυρόμαζα είναι σκληρή αλλά θραύεται εύκολα. Προϊούσας της ωρίμασης το τυρί σκληραίνει και αποκτά περισσότερους τραγανούς κρυστάλλους.
                     
                  
               
            Πίνακας 2. Φυσικοχημικοί δείκτες του τυριού «Džiugas»
            
                        Όνομα δείκτη
                     
                     
                        Πρότυπη τιμή
                     
                  
                        Λιπαρά επί ξηρού (%)
                     
                     
                        39-40
                     
                  
                        Υγρασία (%)
                     
                     
                        34-35
                     
                  
                        Περιεκτικότητα σε αλάτι (%)
                     
                     
                        1,8 -2,2 
                     
                  3.3.   Ζωοτροφές (μόνο για προϊόντα ζωικής προέλευσης) και πρώτες ύλες (μόνο για μεταποιημένα προϊόντα)
            
            
                        —
                     
                     
                        γάλα αγελάδας που λαμβάνεται μόνον κατά την περίοδο βόσκησης (από Μάιο έως Οκτώβριο)· οι αγελάδες που βόσκουν κατά την περίοδο αυτή δεν πρέπει να λαμβάνουν συμπληρωματικές ζωοτροφές·
                     
                  
                        —
                     
                     
                        καλλιέργειες εκκίνησης που συνίστανται σε ραβδόμορφα οξυγαλακτικά βακτήρια (Lactobacillus) και θερμόφιλα κοκκοβακτήρια (Streptococcus)·
                     
                  
                        —
                     
                     
                        μικροβιακής προέλευσης γαλακτοπηκτικό ένζυμο κατηγορίας πρωτεάσης, το οποίο λαμβάνεται μέσω καλλιέργειας του μικρομύκητα Rhizomucor miehei·
                     
                  
                        —
                     
                     
                        Αλάτι
                     
                  3.4.   Ειδικά στάδια της παραγωγής τα οποία πρέπει να εκτελούνται εντός της οριοθετημένης γεωγραφικής περιοχής
            
            Η παρασκευή του μείγματος γάλακτος και της καλλιέργειας εκκίνησης στον ορό γάλακτος, η ενζυματική πήξη του μείγματος γάλακτος, η επεξεργασία του τυροπήγματος και των κόκκων του τυριού, καθώς και η μορφοποίηση, η συμπίεση, το αλάτισμα και η ωρίμανση του τυριού πραγματοποιούνται εντός της οριοθετημένης γεωγραφικής περιοχής.
            3.5.   Ειδικοί κανόνες για τον τεμαχισμό, το τρίψιμο, τη συσκευασία κ.λπ. του προϊόντος στο οποίο αναφέρεται η καταχωρισμένη ονομασία
            
            —
            3.6.   Ειδικοί κανόνες για την επισήμανση του προϊόντος στο οποίο αναφέρεται η καταχωρισμένη ονομασία
            
            —
            4.   Συνοπτική οριοθέτηση της γεωγραφικής περιοχής
            
            Η γεωγραφική περιοχή περιλαμβάνει το δημοτικό διαμέρισμα της πόλης Telšiai, το οποίο βρίσκεται στον δήμο Telšiai, στα υψίπεδα της Σαμογιτίας (Žemaitija), στη βορειοδυτική Λιθουανία και συνορεύει με τα δημοτικά διαμερίσματα Ryškėnai, Degaičiai, Gadūnavas και Viešvėnai του δήμου Telšiai (Λιθουανία).
            5.   Δεσμός με τη γεωγραφική περιοχή
            
            Ο δεσμός του τυριού «Džiugas» με τη γεωγραφική περιοχή βασίζεται στην καλή φήμη του προϊόντος, η οποία οφείλεται στην πείρα των τοπικών τυροκόμων στην παρασκευή και ωρίμαση του σκληρού αυτού τυριού.
            Το τυρί «Džiugas» παράγεται στο δημοτικό διαμέρισμα της πόλης Telšiai, όπου βρίσκεται ο οχυρός λόφος Džiugo kalnas. Σύμφωνα με έναν αρχαίο θρύλο, ο λοφίσκος αυτός έχει πάρει το όνομα του από τον Σαμογίτη πολέμαρχο Džiugas. Οι ντόπιοι πίστευαν ότι ο Džiugas όφειλε τη δύναμή του σε ένα τυρί που φύλαγε στο υπόγειο της αγροικίας του. Όποτε έτρωγε αυτό το τυρί, αποκτούσε υπερφυσικές ικανότητες.
            Παραδοσιακά, στη Λιθουανία η πήξη του γάλακτος για την παραγωγή νωπών τυριών γινόταν μόνο με τη χρήση γαλακτικών βακτηρίων. Ωστόσο στη Σαμογιτία, στη βορειοδυτική Λιθουανία, οι αγρότισσες ήξεραν πώς να παρασκευάσουν τυριά με ζύμωση και χρησιμοποιούσαν για τον σκοπό αυτό ξεραμένο στομάχι μοσχαριού. Στο σαμογιτικό μουσείο «Alka» που βρίσκεται στο Telšiai εκτίθενται ξύλινα καλούπια τα οποία χρησιμοποιούσαν οι αγρότισσες για να παρασκευάσουν τυριά που έχουν υποστεί ζύμωση. Σε χρονικά του 18ου αιώνα αναφέρεται ότι οι Σαμογίτες γνώριζαν τον τρόπο παρασκευής τυριών που διέθεταν ιδιαίτερη γεύση, άρωμα, υφή και εμφάνιση. Το βιβλίο Didžioji Virėja, το οποίο εκδόθηκε το 1936 στην πόλη Klaipėda από τον εκδοτικό οίκο Sakala περιλαμβάνει μια συνταγή για σπιτικό σκληρό τυρί μονοετούς ή διετούς ωρίμασης.
            Το 1926, με την ίδρυση της επισκοπής του Telšiai, η ομώνυμη πόλη κατέστη πρωτεύουσα της εθνογραφικής και ιστορικής περιοχής της Σαμογιτίας, και πλέον αποτελεί το πνευματικό, πολιτιστικό, καλλιτεχνικό και επιστημονικό της κέντρο. Γι' αυτό και στη συγκεκριμένη πόλη συνέρρευσαν οι καλύτεροι αρχιτεχνίτες της περιοχής από κάθε επαγγελματικό κλάδο.
            Το τυρί και τα άλλα γαλακτοκομικά προϊόντα από πολύ παλιά κατέχουν σημαντική θέση στη διατροφή των ντόπιων. Η βιομηχανική τυροκομία ξεκίνησε στην εν λόγω περιοχή στις αρχές του 20ού αιώνα. Οι Σαμογίτες σιγά σιγά κατέκτησαν την τέχνη της παρασκευής σκληρών τυριών. Το πρώτο γαλακτοκομείο του Telšiai άρχισε να λειτουργεί το 1924, αλλά μόλις το 1985 ξεκίνησε η πειραματική παραγωγή του σκληρού τυριού στο οποίο αργότερα βασίστηκε το «Džiugas», σε ένα νεόδμητο τυροκομείο. Από το 1994, η ποσότητα του παραγόμενου τυριού, άρχισε να αυξάνεται και εκπονήθηκαν νέα τεχνικά εγχειρίδια και προδιαγραφές. Η ποσότητα του παραγόμενου τυριού διαφοροποιείται σημαντικά ανά περίοδο. Από το 2006 η παραγωγή σημειώνει αισθητή αύξηση, τάση που συνεχίζεται μέχρι σήμερα. Κάθε χρόνο παράγονται περίπου 10 000 τόνοι σκληρού τυριού. Ο όγκος της παραγωγής έχει αυξηθεί χάρη στις εξαγωγές του τυριού «Džiugas» στη Δανία, τη Φινλανδία, την Ιταλία και σε άλλες χώρες. Πρόκειται για το γνωστότερο σκληρό τυρί της Λιθουανίας με τις μεγαλύτερες πωλήσεις.
            Οι μοναδικές δεξιότητες των ντόπιων αρχιτυροκόμων έχουν συμβάλει στη δημιουργία ενός τυριού που έχει καταστεί χαρακτηριστικό της περιοχής. Για την παραγωγή ενός 4κιλου κεφαλιού απαιτούνται περίπου 60 λίτρα αγελαδινού γάλακτος που λαμβάνεται κατά την περίοδο της βόσκησης. Το γάλα αυτό προσδίδει στα τυριά μακράς ωρίμασης βέλτιστους οργανοληπτικούς και μικροβιολογικούς δείκτες. Στο πλαίσιο της διαδικασίας παρασκευής, είναι πολύ σημαντικό να εξασφαλιστεί η βέλτιστη αναλογία βακτηρίων γαλακτοβακίλλων προς στρεπτόκοκκους στην καλλιέργεια εκκίνησης που αναπτύσσεται στον ορό γάλακτος. Η καλλιέργεια εκκίνησης λαμβάνεται από προπαρασκευασμένο εκκινητή ζύμωσης (ο ορός γάλακτος υφίσταται ζύμωση με τη χρήση λυοφιλοποιημένου εκκινητή). Η καλλιέργεια εκκίνησης μπορεί να αναπτυχθεί έως και πέντε φορές. Κάθε φορά, η προηγούμενη καλλιέργεια εκκίνησης χρησιμοποιείται για τη ζύμωση της επόμενης. Κάθε καλλιέργεια εκκίνησης που παρασκευάζεται από τον ορό γάλακτος πρέπει να διαθέτει την απαιτούμενη αναλογία βακτηρίων γαλακτοβακίλλων προς στρεπτόκοκκους. Καθώς αναπτύσσονται οι καλλιέργειες εκκίνησης, η αναλογία μεταξύ των βακτηριακών καλλιεργειών μπορεί να αποκλίνει ελαφρώς από την απαιτούμενη αναλογία. Γι' αυτό οι έμπειροι τυροκόμοι, προκειμένου να διατηρήσουν σταθερή αναλογία ανάμεσα στις δύο βακτηριακές καλλιέργειες, ρυθμίζουν την παστερίωση της καλλιέργειας εκκίνησης (ορό γάλακτος) και τη διάρκεια της διαδικασίας. Επιπλέον, η καλλιέργεια εκκίνησης (ορός γάλακτος) παστεριώνεται όχι αυτόματα, αλλά με χειροκίνητη ρύθμιση των βαλβίδων θέρμανσης ή ψύξης.
            Πολύ σημαντικό στάδιο της παραγωγής του τυριού «Džiugas» είναι η ωρίμαση, η οποία εξαρτάται σε μεγάλο βαθμό και από την τεχνογνωσία των τυροκόμων. Κατά την ωρίμασή του, το τυρί «Džiugas» τοποθετείται κατακόρυφα μέσα σε ειδικά δοχεία, πάνω σε συνεχώς περιστρεφόμενες ράβδους κυκλικής διατομής. Τα τυριά «Džiugas» περιστρέφονται με το χέρι κατά περίπου 60 ° κάθε τρεις ημέρες, έτσι ώστε να διασφαλίζεται η λείανση και η ομοιόμορφη ξήρανση των πλευρικών επιφανειών τους, καθώς μειώνεται το ποσοστό υγρασίας σε ολόκληρη τη μάζα του κεφαλιού. Συνεπώς, μέχρι να ολοκληρωθεί η φάση της ωρίμασης, το τυρί έχει περιστραφεί κατά 360 ° και έτσι διασφαλίζεται η σταθερή του ποιότητα. Χάρη στην τεχνογνωσία των τοπικών τυροκόμων, το τυρί «Džiugas» διακρίνεται για τα ιδιαίτερα χαρακτηριστικά του, στα οποία οφείλεται και η καλή του φήμη.
            Η καλή φήμη του τυριού «Džiugas» βασίζεται στους εξής παράγοντες: 1) στην πληθώρα βραβείων που έχει κερδίσει στη Λιθουανία και σε ολόκληρο τον κόσμο· 2) στο ότι έχει καταστεί ένα συμβολικής αξίας διατροφικό προϊόν της Λιθουανίας, καθώς συχνά προσφέρεται ως δώρο στους ξένους επισκέπτες· 3) στην αναγνωρισιμότητα του τυριού, η οποία οφείλεται όχι μόνο στις γευστικές του ιδιότητες, αλλά και στην ενεργό ανάπτυξη εκπαιδευτικών δραστηριοτήτων και στην προώθηση της κατανάλωσης τυριού.
            Από το 1998 ως το 2017, το τυρί «Džiugas» έχει κερδίσει συνολικά 51 βραβεία, ορισμένα από τα οποία αξίζει να αναφερθούν. Διακρίθηκε για πρώτη φορά το 1998, όταν κατέκτησε τον τίτλο του λιθουανικού προϊόντος της χρονιάς, ενώ την επόμενη χρονιά κέρδισε χρυσό μετάλλιο στη διεθνή έκθεση «AgroBalt'99». Από το 2009 διοργανώνεται ετήσιος διαγωνισμός για τη βράβευση του δημοφιλέστερου προϊόντος. Στον διαγωνισμό, οι υποψήφιοι σε διάφορες κατηγορίες κρίνονται βάσει της επιλογής των καταναλωτών και των πωλήσεών τους στην πλειονότητα των αλυσίδων λιανικής πώλησης της χώρας, καθώς και βάσει κριτηρίων ποιότητας. Το τυρί «Džiugas» έχει κερδίσει το πρώτο βραβείο και έχει διακριθεί ως δημοφιλέστερο προϊόν της χρονιάς επί έξι συναπτά έτη.
            Το 2005 το τυρί κέρδισε το πρώτο του χρυσό μετάλλιο σε διεθνή έκθεση στην «Prodexpo» της Ρωσίας, επίτευγμα που επανέλαβε στην ίδια έκθεση το 2008, το 2010 και το 2014. Στην ειδικευμένη διεθνή έκθεση «Peterfood-2010» στην Αγία Πετρούπολη του απονεμήθηκε πιστοποιητικό του δημοφιλέστερου προϊόντος. Στον διαγωνισμό δοκιμής τροφίμων και ποτών «Βραβείο Ανώτερης Γεύσης» (Superior Taste Award) που διοργανώνει το Διεθνές Ινστιτούτο Γεύσης και Ποιότητας (ITQI) στις Βρυξέλλες, το τυρί «Džiugas» έλαβε δύο αστέρια τόσο το 2011 όσο και το 2013, ενώ το 2014, το «Džiugas» 36μηνης ωρίμασης για πρώτη φορά κατέκτησε την υψηλότερη δυνατή βαθμολογία: τρία χρυσά αστέρια. Το 2015 και το 2016 το τυρί και πάλι κατέκτησε τρία χρυσά αστέρια, και έτσι απέσπασε το ΒΡΑΒΕΙΟ ΚΡΥΣΤΑΛΛΙΝΗΣ ΓΕΥΣΗΣ, το οποίο απονέμεται μόνο σε προϊόντα που έχουν λάβει τρία χρυσά αστέρια επί τρία συναπτά έτη.
            Επίσης το τυρί «Džiugas» κατέκτησε χρυσά μετάλλια στον διαγωνισμό «Goldener Preis» στη Γερμανία το 2011, στον διαγωνισμό «International Cheese Awards» στο Ηνωμένο Βασίλειο το 2012, και στην έκθεση «World Food 2012» στη Μόσχα την ίδια χρονιά. Επίσης, το 2013 έλαβε το Μεγάλο Βραβείο Καινοτομίας στη έκθεση διατροφικών προϊόντων SIAL CHINA. Το σκληρό τυρί «Džiugas» 24μηνης ωρίμασης διακρίθηκε ως το καλύτερο προϊόν στη 18η διεθνή έκθεση «EuroGastro» στην Πολωνία το 2014. Ο διεθνής οργανισμός πιστοποίησης ICERTIAS, με έδρα στην Ελβετία, απένειμε στο τυρί «Džiugas» το βραβείο «Best Buy Award» για το έτος 2015, ενώ το τυρί 36μηνης ωρίμασης κέρδισε δίπλωμα στον διαγωνισμό «Premio Roma 2017».
            Λόγω της μοναδικής του γεύσης, το τυρί «Džiugas» έχει καταστεί ένα από τα πλέον εμβληματικά διατροφικά προϊόντα της Λιθουανίας, και συχνά προσφέρεται ως δώρο σε φίλους και επιχειρηματικούς εταίρους ή σε συγγενείς που έχουν μετακομίσει στο εξωτερικό. Το τυρί «Džiugas» προσφέρεται ως δώρο από τον Πρόεδρο της Λιθουανίας στους ηγέτες ξένων χωρών. Το 2013, η πρόεδρος της Λιθουανίας Dalia Grybauskaitė συνεχάρη την καγκελάριο της Γερμανίας Angela Merkel για τη νίκη της στις βουλευτικές εκλογές δωρίζοντάς της ένα κεφάλι λιθουανικού τυριού «Džiugas». Σε άρθρο που δημοσιεύτηκε στο περιοδικό Stilius στις 15 Οκτωβρίου 2013 αξιολογούνταν θετικά η υποδοχή του σαμογιτικού τυριού «Džiugas» στη Γερμανία, ενώ άρθρο που δημοσιεύθηκε στην εφημερίδα Lietuvos rytas στις 3 Μαΐου 2014 επισήμανε ότι η παγκόσμια φήμη του τυριού «Džiugas» αναγκάζει τους παραγωγούς του να διατηρούν σταθερή την ποιότητα του προϊόντος. Το τυρί «Džiugas» έχει περιγραφεί ως ο «βασιλιάς» των σκληρών τυριών, και είναι ιδιαίτερα προσφιλές στους καταναλωτές. Σε άρθρο της που δημοσιεύτηκε την 1η Σεπτεμβρίου 2016, η εφημερίδα Draugas εξέφραζε ικανοποίηση για το γεγονός ότι το λιθουανικό τυρί «Džiugas» έχει ήδη κατακτήσει τη θέση του στα τραπέζια των ΗΠΑ. Άρθρο που δημοσιεύτηκε στην εφημερίδα Lietuvos rytas στις 28ης Ιανουαρίου 2017 ανέφερε ότι το εν λόγω τυρί προσφέρεται στους προσκεκλημένους στις πρεσβείες της Λιθουανίας στο εξωτερικό. Το τυρί «Džiugas» προβάλλει τη Λιθουανία σε ολόκληρο τον κόσμο. Άρθρο σχετικά με το βραβείο που κέρδισε το τυρί στις Βρυξέλλες, όπου αναφέρεται ότι το «Džiugas» είναι το πρώτο λιθουανικό τυρί που χαίρει αναγνώρισης στην Ασία. Άρθρο που δημοσιεύτηκε στην εφημερίδα Lietuvos rytas στις 18 Μαρτίου 2017, όπου αναφέρεται ότι το «Džiugas» είναι το πιο δημοφιλές τυρί στη Λιθουανία λόγω της εξαιρετικής και μοναδικής του γεύσης.
            Περιγραφή του τυριού «Džiugas» περιλήφθηκε επίσης στην ειδική περιοδική έκδοση για το τυρί Good cheese 2013-2014, καθώς και σε ένα βιβλίο για τυριά από όλο τον κόσμο που εκδόθηκε το 2015 (Dorling Kindersley Ltd, World Cheese Book, 2015, 352 σελίδες).
            Τον Μάιο, όταν ξεκινούν ταυτόχρονα η περίοδος βόσκησης και η περίοδος παραγωγής του τυριού «Džiugas», στο Telšiai διοργανώνεται το φεστιβάλ «Džiugas Day», κατά το οποίο ειδική επιτροπή αξιολογεί τις οργανοληπτικές ιδιότητες του τυριού που παρασκευάστηκε την προηγούμενη χρονιά και ωρίμασε επί 12 μήνες. Επίσης διοργανώνεται γευσιγνωσία των τυριών μακρύτερης ωρίμασης και συγκρίνεται το χρώμα, η γεύση, η υφή και άλλες ιδιότητές τους.
            Το 2013, στο Βίλνιους, στο Klaipėda και στο Telšiai ιδρύθηκαν τα «σπίτια του Džiugas» («Džiugas namai»), όπου οργανώνονται συνεδρίες γευσιγνωσίας τυριών και εκπαιδευτικά προγράμματα. Ήδη στις συνεδρίες αυτές έχουν συμμετάσχει περίπου 13 000 άτομα. Το 2016, σε ένα σπίτι του «Džiugas» στεγάστηκε το μουσείο του τυριού «Džiugas». Η έκθεση που αναπτύσσεται στο ισόγειο του κτιρίου παρουσιάζει στους επισκέπτες την ιστορία της γαλακτοκομίας, τις γαλακτοκομικές παραδόσεις της Σαμογιτίας και την ιστορία της παρασκευής του σκληρού τυριού «Džiugas». Το «σπίτι του Džiugas» που λειτουργεί εδώ και κάποια χρόνια στην πρωτεύουσα της Σαμογιτίας έχει αναδειχτεί σε ένα από τα δημοφιλέστερα αξιοθέατα στον δήμο του Telšiai. Στο Γραφείο Τουριστικών Πληροφοριών της Σαμογιτίας (VĮ Žemaitijos turizmo informacijos centras) είναι διαθέσιμες πληροφορίες σχετικά με «Σπίτι του Džiugas».
            
               Παραπομπή στη δημοσίευση των προδιαγραφών του προϊόντος
            
            (άρθρο 6 παράγραφος 1 δεύτερο εδάφιο του παρόντος κανονισμού)
            http://zum.lrv.lt/suris-dziugas-paraiska-su-produkto-specifikacija